Imtella' Marzu 28, 2021 Fit-13 u l-aħħar episodju ta' 'Il-Muxrafija' , il-pubbliku se jittieħed f'erba' postijiet differenti fi xtutna. Qabelxejn, se tingħata ħarsa lejn l-iżvilupp tal-Akwadott ta' Wignacourt li nbena biex iwassal l-ilma mir-Rabat sal-Belt Valletta. Liema akwadott, fil-maġġoranza tiegħu, jinsab taħt l-art. 'Il-Muxrafija', hawnhekk, fost l-oħrajn, se jispjega għaliex wieħed mill-periti tal-akwadott inqatel ftit wara li lesta t-tali proġett. Imbagħad, fil-Belt, 'Il-Muxrafija' se jixref fil-Knisja ta' Santa Marija li kien hemm mal-Monasteru tas-Sorijiet tal-Maddalena. Hawn, fost l-oħrajn, se jiġi spjegat x'jingħad dwar granmastru partikolari li jingħad li kien baqa' jiltaqa' mal-badessa u saħansitra kellu tarbija magħha. Imbagħad, it-telespettaturi se jittieħdu sa Xatt Lascaris fejn se jiġi spjegat x'ħajja kont issib f'dawn in-naħat fi żmien l-Ingliżi. Se tingħata ħarsa lejn il-faqar li kien hawn f'Malta u x'wassal biex kien hawn bosta tallaba li kienu jimpressjonaw lil kull min imidd riġlejh fi xtutna. Fl-aħħar nett, fl-inħawi tal-Buskett, 'Il-Muxrafija' se jerħilha sa Misraħ Għar il-Kbir biex jiskopri kumpless ta' għerien. 'Il-Muxrafija' jixxandar illum, għall-aħħar darba, fil-5.30pm fuq TVM.